PATVIRTINTA

Skuodo Bartuvos progimnazijos direktoriaus 2017 m. spalio 12 d. įsakymu Nr.V1-196

**SKUODO BARTUVOS PROGIMNAZIJOS**

**SMURTO IR PATYČIŲ PREVENCIJOS IR INTERVENCIJOS VYKDYMO**

**TVARKOS APRAŠAS**

**I SKYRIUS**

 **BENDROSIOS NUOSTATOS**

1. Skuodo Bartuvos progimnazijos Smurto ir patyčių prevencijos ir intervencijos vykdymo tvarkos aprašas (toliau – Tvarkos aprašas) parengtas vadovaujantis smurto ir patyčių prevencijos įgyvendinimo rekomendacijomis, patvirtintomis Lietuvos Respublikos švietimo ir mokslo ministro 2017 m. kovo 22 d. įsakymu Nr. V-190 „Dėl smurto prevencijos įgyvendinimo mokyklose rekomendacijų patvirtinimo“.

 2. Šis tvarkos aprašas nustato progimnazijos direktoriaus, mokytojų, pagalbos mokiniui specialistų, Vaiko gerovės komisijos, mokinių, jų tėvų (globėjų, rūpintojų) veiklą, sukuriant sveiką, saugią, užkertančią kelią bet kokioms smurto ir patyčių apraiškoms, aplinką progimnazijoje.

 3. Tvarkos aprašo tikslas – ugdyti pozityvų vaiko elgesį ir sukurti draugišką ir saugią atmosferą, nustatyti, kokie turi būti daromi veiksmai individualiu, klasės, progimnazijos, šeimos lygmeniu siekiant užkirsti kelią smurtui ir patyčioms.

 4. Tvarkos apraše vadovaujamasi šiais principais:

 4.1. į smurtą ir patyčias būtina reaguoti nepriklausomai nuo jų turinio (dėl lyties, seksualinės orientacijos, negalės, religinės ar tautinės priklausomybės, išskirtinių bruožų ar kt.) ir formos;

 4.2. kiekvienas progimnazijos administracijos darbuotojas, pedagogas, švietimo pagalbos mokiniui specialistas ar kitas darbuotojas, pastebėjęs ar sužinojęs apie smurtą ir patyčias, turi reaguoti ir jas stabdyti;

 4.3. darbuotojai veiksmų imasi visais atvejais, nepriklausomai nuo pranešančiųjų apie smurtą ar patyčias amžiaus ir pareigų;

 4.4. kiekvienas progimnazijos bendruomenės narys turi mokėti tinkamai reaguoti į patyčių situacijas.

5. Tvarkos apraše vartojamos sąvokos:

5.1**. Patyčios** – tai psichologinę ar fizinę jėgos persvarą turinčio asmens ar asmenų grupės tyčiniai, pasikartojantys veiksmai, siekiant pažeminti, įžeisti, įskaudinti ar kaip kitaip sukelti psichologinę ar fizinę žalą kitam asmeniui.

5.2. **Patyčios gali būti tiesioginės** (atvirai puolant ir/ar užgauliojant) ir/ar **netiesioginės** (skaudinant be tiesioginės agresijos);

5.2.1. **žodinės patyčios:** pravardžiavimas, grasinimas, ujimas, užgauliojimas, užkabinėjimas, erzinimas, žeminimas ir kt.;

5.2.2**. fizinės patyčios:** mušimas, spardymas, spaudimas, dusinimas, užkabinėjimas, turtinė žala ir kt.;

5.2.3**. socialinės patyčios:** socialinė izoliacija arba tyčinė atskirtis, gandų skleidimas ir kt.;

5.2.4**. elektroninės patyčios:** skaudinančių ir gąsdinančių asmeninių tekstinių žinučių ir/ar paveikslėlių siuntinėjimas, viešų gandų skleidimas, asmeninių duomenų ir komentarų skelbimas, tapatybės pasisavinimas, siekiant sugriauti gerą vardą arba santykius, pažeminti ir kt.

5.3**. Patyčias patiriantis vaikas** – mokinys, iš kurio yra tyčiojamasi.

5.4. **Besityčiojantysis/skriaudėjas** – vaikas ar suaugęs, inicijuojantis patyčias ir/ar prisidedantis prie jų.

5.5 **Patyčias patiriantis suaugęs žmogus** – administracijos atstovas, pedagogas, švietimo pagalbos mokiniui specialistas ar kitas darbuotojas, iš kurio tyčiojasi mokinys (-iai).

5.6**. Patyčių stebėtojas** – vaikas, matantis ar žinantis apie patyčias.

5.7. **Patyčių prevencija** – veikla, skirta patyčių rizikai mažinti, imantis progimnazijos bendruomenės narių (mokinių, administracijos atstovų, pedagogų, švietimo pagalbos mokiniui specialistų, kitų darbuotojų, tėvų (globėjų, rūpintojų) švietimo, informavimo ir kitų priemonių.

5.8. **Patyčių intervencija** – visuma priemonių, taikomų visiems patyčių dalyviams (patiriantiems, besityčiojantiems, stebėtojams), esant poreikiui, įtraukiant mokinių tėvus (globėjus, rūpintojus).

5.9**. Patyčių prevencijos ir intervencijos stebėsena** – patyčių situacijos progimnazijoje stebėjimas, renkant, analizuojant faktus ir informaciją, kuri yra svarbi šio reiškinio geresniam pažinimui bei valdymui, reiškinio tolimesnės raidos ir galimo poveikio prognozavimas.

**II SKYRIUS**

**SMURTO, PATYČIŲ STEBĖSENA IR PREVENCIJA PROGIMNAZIJOJE**

6. Smurto, patyčių prevencija ir intervencija yra svarbi progimnazijos veiklos dalis, kurios planavimu, organizavimu ir stebėsena rūpinasi progimnazijos direktorius, Vaiko gerovės komisijos nariai, švietimo pagalbos mokiniui specialistai, klasių vadovai, o jos vykdyme dalyvauja visi progimnazijos bendruomenės nariai.

7. Progimnazijos direktorius yra atsakingas už Tvarkos aprašo parengimą ir vykdymą, už stebėsenos rezultatais paremto kasmetinio progimnazijos patyčių prevencijos priemonių plano parengimą, pristatymą progimnazijos bendruomenei ir jo vykdymą.

8. Patyčių prevencijos ir intervencijos vykdymo tvarkos aprašo įgyvendinimą koordinuoja koordinacinis komitetas (jam vadovauja koordinatorius):

8.1. koordinatorius inicijuoja anoniminę internetinę vaikų apklausą ir pristato jos rezultatus;

8.2. atlieka progimnazijoje fiksuotų pranešimų apie patyčias ir apklausos rezultatų analizę ir inicijuoja jų svarstymą Mokymosi ir supervizijų grupėse;

8.3. vadovaujantis apklausos ir pranešimų apie patyčias analizės duomenimis, rengia patyčių prevencijos ir intervencijos priemonių planą;

8.4. teikia siūlymus progimnazijos direktoriui dėl patyčių prevencijos ir intervencijos priemonių įgyvendinimo progimnazijoje, progimnazijos darbuotojų kvalifikacijos tobulinimo patyčių prevencijos ar intervencijos srityje ir kitais klausimais;

8.5. esant būtinybei, teikia siūlymus progimnazijos direktoriui dėl Smurto ir patyčių prevencijos ir intervencijos tvarkos aprašo tobulinimo.

9. Klasių vadovai kasmet išanalizuoja ir apibendrina turimus pranešimus apie patyčias, informuoja mokinio tėvus (globėjus, rūpintojus), progimnazijos administracijos atstovus, Vaiko gerovės komisiją apie prevencijos, intervencijos taikomų priemonių rezultatus klasėje, teikia kitą svarbią informaciją, susijusią su patyčiomis.

**III SKYRIUS**

**PATYČIŲ INTERVENCIJA PROGIMNAZIJOJE**

10. Visais įtariamų ir realių patyčių atvejais kiekvienas progimnazijos administracijos atstovas, pedagogas ar švietimo pagalbos mokiniui specialistas, kitas darbuotojas reaguodamas:

10.1. įtarus ir/ar pastebėjus patyčias – nutraukia bet kokius tokį įtarimą keliančius veiksmus, esant elektroninėms patyčioms, išsaugo įrodymus;

10.2. primena vaikui, kuris tyčiojasi, progimnazijos taisykles prieš patyčias;

10.3. jei vaikui reikia pagalbos, kreipiasi į pagalbą galinčius suteikti asmenis (tėvus (globėjus, rūpintojus) ar progimnazijos darbuotojus) ar institucijas (pvz., policiją, greitąją medicinos pagalbą ir kt.);

10.4. užpildo patyčių atvejų registracijos žurnalo kortelę (mokytojų kambaryje priedas 1).

11. Klasės vadovas, gavęs informaciją apie įtariamas ir/ar įvykusias patyčias:

11.1. išsiaiškina situaciją, nustato, ar tai patyčių atvejis, o mokinys rašo paaiškinimą (priedas 2);

11.2. radęs antrą kortelę, organizuoja korekcinį pokalbį, kuriame dalyvauja mokinys – skriaudėjas, klasės vadovas ir psichologas arba socialinis pedagogas ar administracijos atstovas;

11.3. kreipiasi į netinkamą elgesį užfiksavusį asmenį prašydamas užpildyti patyčių atvejų registracijos žurnalo protokolą (priedas 3);

11.4. organizuoja mokinio skambutį telefonu savo tėvams (globėjams, rūpintojams), informuojant apie įvykusį patyčių atvejį, pokalbį telefonu su mokinio tėvais baigia progimnazijos darbuotojas, dalyvaujantis pokalbyje;

11.5. radęs trečią kortelę, su to paties mokinio pavarde, organizuoja susitikimą su mokinio tėvais (globėjais, rūpintojais). Pokalbyje dalyvauja mokinys, klasės vadovas, socialinis pedagogas (esant galimybei – ir administracijos atstovas);

11.6. užpildo patyčių atvejų registracijos žurnalo protokolą (priedas 3);

11.7 radęs ketvirtą kortelę, kreipiasi į socialinį pedagogą;

12. Socialinis pedagogas:

12.1. dalyvavęs susitikime su mokinio tėvais, apie pokalbį raštu informuoja progimnazijos direktorių;

12.2. po klasės vadovo kreipimosi kviečia mokinį ir jo tėvus į Vaiko gerovės komisijos posėdį.

13. Progimnazijos Vaiko gerovės komisija priima sprendimus dėl mokinio elgesio korekcijos.

14. Vaikui pasityčiojus iš administracijos atstovo, pedagogo, švietimo pagalbos mokiniui specialisto ar kito darbuotojo, asmuo, pastebėjęs ir/ar įtaręs patyčias, turi informuoti progimnazijos direktorių, kuris imasi veiksmų, numatytų įstaigos vidaus darbo tvarkos taisyklėse.

15. Administracijos atstovui, pedagogui, švietimo pagalbos mokiniui specialistui ar kitam darbuotojui pasityčiojus iš vaiko, asmuo, pastebėjęs ir/ar įtaręs patyčias, turėtų informuoti progimnazijos direktorių, kuris imasi veiksmų, numatytų įstaigos vidaus darbo tvarkos taisyklėse bei Lietuvos Respublikos darbo kodekse.

16. Progimnazijos direktorius, sužinojęs apie progimnazijos darbuotojo patiriamas patyčias arba progimnazijos darbuotojo tyčiojimąsi, privalo nedelsiant imtis reikiamų priemonių.

17. Kitiems patyčių dalyviams pagal individualius poreikius progimnazijoje teikiama psichologo, socialinio pedagogo ar kita pedagoginė pagalba.

**IV SKYRIUS**

**BAIGIAMOSIOS NUOSTATOS**

18. Visi mokinio dokumentai ir duomenys, susiję su mokiniu ir jo asmeniniu gyvenimu yra konfidencialūs ir naudojami tik tiek, kiek tai būtina atsakingiems fiziniams ar juridiniams asmenims atlikti pavestas funkcijas, užtikrinti vaiko teises ir teisėtus interesus.

19.Mokiniai, administracijos darbuotojai, mokytojai, švietimo pagalbos mokiniui specialistai ir kiti darbuotojai pasirašytinai supažindinami su šiuo Tvarkos aprašu.

20. Tvarkos aprašas yra skelbiamas progimnazijos internetinėje svetainėje, išsiunčiamas mokinių tėvams (globėjams, rūpintojams), mokiniams, mokytojams, švietimo pagalbos mokiniui specialistams, kitiems progimnazijos darbuotojams elektroniniu paštu ir/ar per TAMO elektroninį dienyną.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_